Éyɔŋ Yosué a ngáman yombo, a ḿbə̄lə́ ábuí míḿbú á nyɔ́l, ńdɔ Ǹtondôbə a ngádzó ai nyé nâ: “Ǒ yombo yǎ, o ḿbələ yǎ fə abuí míḿbú á nyɔl, o ngə́lə́ ó bələ́ nâ o nɔŋɔ́ mod ǹnam ǹnén. 2É sí ésə e lígi yǎ e nə nâ: məsí bə Filistéa, ǹgúmā ńnǎm Gəshurít, 3a tádigi á Shihor yǎ á nə̄ á ńnamín Égîptɛn a kələ kwí á ńnyie Ekrôn ákoe, sí tě bálāŋ dzɔ̄ á táŋ məsí mə́ Kanǎŋ, bitɔŋ míńtómbā yā Fīlístia: ényɔ́ yǎ Gaza, ényɔ́ yǎ Ashdod, ényɔ́ yǎ Ashkelôn, ényɔ́ yǎ Gath, ényɔ́ yǎ Ekrôn ai Avít yā ńnam á ńkiɛ́. 4Ǹnǎm Kanǎŋ ósə ai Méara yǎ ā wóge ai Sidonít, a kələ kwí á Aféka, a kələ kwí á ńnyie Amorít; 5á mvús tě, ǹnǎm yā Gibilít ḿbámāná ai Libáŋ ásə ḿfág yā ńtólē dzób, a tádigi á Baal Gad, á ńkǒl Hermon á sí a kələ kwí á mə́nyíí mə́ Lebo Hamat; 6Batɔbɔ ǹnama bə́sə̄ yā ńkǒl, a tádigi á Libáŋ a kələ kwí á Misrefot Maîm á ńyīmbī dzób, Sidónit bə́sə, mǎmēn mayi bɔ́ tsīdan ósū Ísraɛ̂l. Nɔŋɔ́ ǹnam ó kālān wá bɔ́n bə́ Ísraɛ̂l anə́ ngab elíg, ḿból mə̄ ngábénde wa. 7Abǒg á kwí yǎ édí wāyəan kab ńnam ví anə́ ngab elíg ású mə̄ndá mə́ bod ebǔl ai efǎs ndá bod Manasé. Ó man bɔ́ wa və́ a tádigi á Yórdan a kələ kwí á máŋ mə̄ńnén á ńyīmbī dzób; máŋ mə̄ńnēn émɔ̄ máyi bɔ ńnyie wabá.” 8Válā efas ndá bod Manasé ai Rúbenit ai Gadít bə́ nɔŋɔ yǎ é ngab elíg dzābá, ényí Mósɛs a ngávə́ bɔ̄ á Yórdan á yād, á ńtólē dzób, anə́ ḿból Mósɛs etúgā Ǹtondôbə, a ngávə́ bɔ̄ dzó: 9a tíege á Aroer yǎ á nə̄ á kɔmɔlɔ m̀bígílí yā Arnôn, ai é tísɔn é nə́ á ḿbīgīlí á ńkiɛ́ ai óbobon ńkǒl ósə̄ wátíē á Madaba ó kələ kwí á Divôn, 10bə́tísɔn bə́sə̄ yā Sihôn, ǹkúkúmá Amorít, yǎ á ngábə́ dzóege á Heshbôn, a kələ kwí á ńnyie ai bɔ́n bə́ Amon, 11ai Galaad ai ǹnǎm Gəshurít ai eví Maakatít, á ńkǒl Hermon ósə, ai Bashân ásə a kələ kwí á Salka; 12ai ewógē Og ésə̄ yā Bashân, é Og yǎ á ngābə́ dzóege á Ashtarot ai Edrɛî, a tɔá fə məlígī mvúa yǎ məbuugǎ yā Refaít. Mósɛs a ngátəgə miǹkúkúmá mítē míbɛ̄ á mǎn fə̄ myá fadi byə́m.